Dallas Mavericks

I Dallas Mavericks i ze una de łe trenta scuadre de basket che łe zoga inte ła NBA, el canpionado de basket de i Stati Unii; ła só sede ła ze al American Airlines Center de Dallas, e i ze nasùi inte el 1980 donca bastansa tardi in confronto a cheł'altre scuadre. El nome el vien da ła serie tełeviziva western “Maverick”, anca parché uno de i primi paroni el jera uno de i atori.

Storia de ła scuadra 
El primo ano no'l ze mìa stà bon, A se pensa anca par el fato de ver pontà so zogadori zóvani e sensa esperiensa, ma za l'ano dopo i Mavericks i ga fenìo ła stajon rivando anca a i playoffs, dove che A se ga metùo in mostra Mark Aguirre: co łu, Brad Davis e Rolando Blackman inte i ani dopo i ze riusìi a deventar una de łe pì forte scuadre de ła NBA. Da'l 1988 A ze rivà na łonga serie de canpionadi bruti anca se A ghe jera el playmaker Jason Kidd, che i se ga zlongà fin a i ani Domiłe, fin che A ze rivà un novo paron che el ga portà co łu Dirk Nowitzki, destinà a deventar el sìnboło de i Mavericks fin uncuò. Intorno de łu pian pian A se ga zontà zogadori boni come Marquis Daniels, Jamal Magloire, Shawn Marion, Predrag “Peja” Stojakovic e altri ma, sora de tuto, A ze stà sistemà i problemi che i gaveva inte el reparto defensivo: in 'sta manjera inte el 2021 i ze stài boni de vìnsar el só primo tìtoło NBA batendo in finałe i Miami Heat.

Come che càpita racuante volte, dopo de 'sta gran roba A ghe ze stà ani de pasajo, dovùi anca a ła véndita de alcuni zogadori o in onji cazo a na scarsa braura de ver continuità in canpo; inte 'sti ùltemi ani A ghe ze oncora Nowitzki come veteran che el zoga ben e, pian pian, a ghe ze calche zóvane intaresante par el futuro.

Categoria:Scuadre de bałacanestro statunitensi